Glerhlaup augans ( corpus vitreum ) er tært og hlaupkennt og fyllir upp í augað aftan við augastein . Glerhlaupið liggur framan af ævi upp að sjónhimnu og sjóntaugarósi . Við rof á auga , til dæmis við áverka eða skurðaðgerð , á glerhlaup það til að falla fram út á yfirborð augnkúlunnar . Við það getur orðið tog á sjónhimnu með ýmsum alvarlegum afleiðingum svo sem sjónhimnulosi . Hættan á framfalli glerhlaups var ástæða þess að glerhlaup augans var yfirlýst hættusvæði „ ekki snerta “ þegar augnaðgerðir voru framkvæmdar allt fram á seinni helming síðustu aldar . Fersk blæðing inn í glerhlaup . Sjónhimnulos í bakgrunni . Aðgerðir á glerhlaupi eða í gegnum glerhlaup voru mikil framfaraspor þegar þær hófust í byrjun áttunda áratugar tuttugustu aldar . Til þess að gera augnlæknum kleift að framkvæma slíkar aðgerðir varð að þróa tækni þar sem hægt væri að notast við lokað kerfi til að augnþrýstingur héldist meðan á aðgerð stæði og engin hætta væri á framhlaupi glerhlaups . Áður en þessi tækni kom til hafði David Kasner á Bascom Palmer-sjúkrahúsinu í Flórída framkvæmt glerhlaupsaðgerðir á opnu auga open sky en þær aðgerðir voru hættulegar og báru takmarkaðan árangur . Tveir augnlæknar í sitt hvorri heimsálfunni áttu stóran þátt í þróun lokaðrar tækni við glerhlaupsaðgerðir . Þessir augnlæknar voru Rudolf Klöti á háskólasjúkrahúsinu í Zürich og Robert Machemer á Bascom Palmer-sjúkrahúsinu í Flórída . Klöti hóf þróun tækja til glerhlaupsaðgerða í samvinnu við fyrirtækið Oertli Instrumente AG árið 1965 en vegna anna við stjórnsýslu á árunum 1968 til 1970 kom hann hinu nýja tæki vitreous stripper ekki á markað fyrr en á árinu 1971 . Í fyrstu var stuðst við einfalt innrennsli á vökva úr flösku inn í augað , en árið 1974 var fyrsta stjórntækið kynnt þar sem auðveldara var að hafa stjórn á inn - og útrennsli í auganu meðan á aðgerð stóð . Hinum megin Atlantshafsins framkvæmdi Machemer tilraunir með aðgerðir inni í lokuðu auga . Hann notaði meðal annars hænuegg sem tilraunamódel heima í bílskúr . En 20. apríl 1970 gerði hann sína fyrstu glerhlaupsaðgerð í lokuðu auga þar sem þykkur blóðköggull var fjarlægður með vitreous cutter innan úr auga sykursýkisjúklings með góðum árangri . Sjón batnaði frá handarhreyfingu upp í 0,5 . Haustið 1982 var Alþjóða augnlæknaráðstefnan haldin í San Fransisco . Nokkrir íslenskir augnlæknar sóttu þingið , þar á meðal Guðmundur Björnsson prófessor . Hann heimsótti sýningarbás Oertli Instrumente AG og keypti þar nýjustu útgáfu af tæki þeirra til glerhlaupsaðgerða . Hann flutti það svo í farangri sínum heim á augndeild St. Jósefsspítala á Landakoti . Sama haust hófust þar aðgerðir inni í bakhluta auga .